
    Havstriler 100 år


    22. november 2012 er det hundre år sidan Johan C.W. Juuhl frå Brattholmen i Fjell debuterte som skjønnlitterær forfattar, med boka Havstriler. Han vart snart ein viktig formidlar av kulturen og landskapet på øyane vestom Bergen. Fjell kommune ønskjer å markera jubileet for Havstriler med å utgi nokre av tekstane frå forfattarskapen til Juuhl på nytt. Denne boka inneheld både sjølvstendige forteljingar og utdrag frå romanane hans. Nokre sakprosatekstar er også tekne med.


    Ein stor takk går til barneborna til Johan C.W. Juuhl, og Aschehoug forlag, som har gitt løyve til å trykkja forteljingane og artiklane på nytt.


    Tekstane er for det meste gjengitt ordrett frå dei tidlegare trykte versjonane. Eit unntak er at dobbel a (aa) er omgjort til å. I tillegg er teiknsetting og avsnittsinndeling endra i ein del tilfelle. Utdraga frå romanane er gitt titlar, då dei mangla dette i originalversjonen.


    Mykje av dialogen i forteljingane er skriven på dialekt. I oppveksten til Juuhl var det enno mange på Sotra og i Øygarden som snakka såkalla halvemål, det vil seia at dei sløyfa bokstaven h i starten av ord, og i nokre tilfelle la til h framfor ord som byrja med vokal. Dette språklege særtrekket brukte Juuhl ein god del i bøkene. Han kjende strilemålet godt, men fekk alt i samtida kritikk for at han ikkje alltid gjengav dialekten heilt korrekt. I tekstane som no vert trykt på nytt, har vi likevel ikkje endra på språket i dialogen.


    Juuhl forklarte ein del av dialektorda i fotnotar, og desse er tekne med her i boka.


    Områdenamnet Øygarden vart nytta annleis i tida då Juuhl levde enn i dag. Medan det no først og fremst er namnet på ein kommune, vart det tidlegare nytta om heile øyrekka mot havet vest for Bergen.


    Straume, september 2012


    Halvor Skurtveit

